KOMISSION TÄYTÄNTÖÖNPANOPÄÄTÖS (EU) 2015/1478,

annettu 19 päivänä elokuuta 2015,

eurooppalaisen spallaatiolähteen perustamisesta eurooppalaisena tutkimusinfrastruktuurikonsortiona (Eurooppalainen spallaatiolähde ERIC)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon eurooppalaiseen tutkimusinfrastruktuurikonsortioon (ERIC) sovellettavasta yhteisön oikeudellisesta kehyksestä 25 päivänä kesäkuuta 2009 annetun neuvoston asetuksen (EY) N:o 723/2009 (1) ja erityisesti sen 6 artiklan 1 kohdan a alakohdan,

sekä katsoo seuraavaa:

Komissio on arvioinut hakemuksen asetuksen (EY) N:o 723/2009 5 artiklan 2 kohdan mukaisesti ja katsonut, että se täyttää asetuksessa esitetyt vaatimukset.

ON HYVÄKSYNYT TÄMÄN PÄÄTÖKSEN:

1 artikla

1. Perustetaan eurooppalaisen spallaatiolähde eurooppalaisena tutkimusinfrastruktuurikonsortiona, jäljempänä ’Eurooppalainen spallaatiolähde ERIC’.

2. Eurooppalainen spallaatiolähde ERICin perussääntö esitetään liitteessä. Tämä perussääntö on pidettävä ajan tasalla ja asetettava julkisesti saataville Eurooppalainen splallaatiolähde ERICin verkkosivustolla ja sen sääntömääräisessä kotipaikassa.

3. Perussäännön olennaisista osista, joiden muuttaminen edellyttää komission hyväksyntää asetuksen (EY) N:o 723/2009 11 artiklan 1 kohdan mukaisesti, määrätään 1, 2, 15–17, 20–22, 24 ja 26 artiklassa.

2 artikla

Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

(1) EUVL L 206, 8.8.2009, s. 1.

LIITE

EUROOPPALAINEN SPALLAATIOLÄHDE ERICIN PERUSSÄÄNTÖ

JOHDANTO

Tšekin tasavalta

Tanskan kuningaskunta

Saksan liittotasavalta

Viron tasavalta

Ranskan tasavalta

Italian tasavalta

Unkari

Norjan kuningaskunta

Puolan tasavalta

Ruotsin kuningaskunta

Sveitsin valaliitto

jäljempänä ’perustajajäsenet’, sekä

Belgian kuningaskunta

Espanjan kuningaskunta

Alankomaiden kuningaskunta

Ison-Britannian ja Pohjois-Irlannin yhdistynyt kuningaskunta

jäljempänä ’perustajatarkkailijat’, jotka

HALUAVAT lujittaa edelleen Euroopan ja perustajajäsenmaiden asemaa tutkimusalalla maailmassa ja lisätä tieteellistä yhteistyötä yli eri tieteenaloja ja valtioita erottavien rajojen;

OTTAVAT HUOMIOON tutkimusasioista vastaavien ministereiden neuvoston perustaman Euroopan tutkimusinfrastruktuurien strategiafoorumin (ESFRI:n) vuonna 2003 tekemän päätelmän, jonka mukaan 22 instrumentilla varustettu 5 MW:n pitkäpulssinen yhden kohtioaseman laitos on optimaalinen tekninen ratkaisu, joka täyttää Euroopan tiedeyhteisön tarpeet tämän vuosisadan alkupuoliskolla;

OTTAVAT HUOMIOON olemassa olevan eurooppalaisen spallaatiolähteen ESS AB:n, 3 päivänä helmikuuta 2011 allekirjoitetun suunnitelmien päivitysvaiheeseen osallistumista koskevan yhteisymmärryspöytäkirjan (jota jatkettiin vuosina 2012 ja 2014) sekä aikomuksen osallistua eurooppalaisen spallaatiolähteen (ESS) rakentamiseen ja käyttöön;

TUNNUSTAVAT, että eurooppalaisen spallaatiolähteen rakentaminen on keskeinen osa Euroopan ponnisteluja kärkitason tutkimusinfrastruktuurien kehittämiseksi edelleen ja että spallaatiolähde on monialainen tieteellinen laitos, joka palvelee biotieteitä, materiaalitieteitä, energia-alaa ja ilmastotieteitä sekä tukee Taloudellisen yhteistyön ja kehityksen järjestön (OECD:n) suositusten taustalla olevaa tavoitetta, joka koskee suuria neutronitutkimuslaitoksia eri puolilla maailmaa;

ODOTTAVAT muiden maiden osallistuvan jäljempänä esitettävän perussäännön nojalla yhteisesti toteutettaviin toimiin,

OVAT SOPINEET SEURAAVAA:

1 LUKU

YLEISET MÄÄRÄYKSET

1 artikla

Nimi, kotipaikka ja työkieli

1. Perustetaan eurooppalaisena tutkimusinfrastruktuurina eurooppalainen spallaatiolähde (European Spallation Source, ESS).

2. ESS:n oikeudellisena muotona on eurooppalainen tutkimusinfrastruktuurikonsortio (ERIC), joka perustetaan asetuksen (EY) N:o 723/2009 säännösten mukaisesti ja jonka nimeksi tulee Eurooppalainen spallaatiolähde ERIC, jäljempänä ’organisaatio’.

3. Organisaation kotipaikka on Lund, Ruotsi.

4. Organisaation työkieli on englanti.

2 artikla

Tehtävät ja toimet

1. Organisaation tehtävänä on rakentaa suuren intensiteetin hitaiden neutronien lähde, jollainen kuvaillaan ESS:n teknisessä suunnitteluraportissa (ESS Technical Design Report) ja 22. huhtikuuta 2013 päivätyssä ESS:n tekniseen suunnitteluraporttiin perustuvassa yhteenvedossa, joka esitetään liitteenä 1, hintaan, joka on enintään 1 843 miljoonaa euroa vuoden 2013 tammikuun hintoina, sekä käyttää ja kehittää laitosta ja poistaa se käytöstä. Rakennuskustannukset vahvistetaan kokonaiskustannukset kattavassa 13. maaliskuuta 2013 päivätyssä kustannusselvityksessä (Cost Book) vuoden 2013 hintoihin. Tämä kustannusselvitys on viiteasiakirja, jonka perusteella määritetään jäsenten osuudet rahana tai luontoissuorituksina.

2. Tätä varten organisaatio toteuttaa ja koordinoi erilaisia toimia, mukaan luettuina seuraavat mutta rajoittumatta kuitenkaan niihin:

a) osallistuu huipputason tutkimustoimintaan, teknologiseen kehittämiseen ja innovointiin sekä yhteiskunnallisten haasteiden ratkaisemiseen tuoden lisäarvoa muun muassa eurooppalaisen tutkimusalueen kehittämiseen;

b) varmistaa ESS:n ja sen instrumenttien täysimääräisen tieteellisen hyödyntämisen;

c) hallinnoi tehokkaasti käyttöoikeuksien myöntämistä 17 artiklassa vahvistettujen periaatteiden mukaisesti;

d) osallistuu tieteellisten tulosten levittämiseen;

e) hyödyntää optimaalisesti resursseja ja tietämystä;

ja toteuttaa muita tarpeellisia toimia tehtävänsä täyttämiseksi.

3. Organisaatio rakentaa ESS:n ja käyttää sitä voittoa tavoittelematta. Innovoinnin sekä osaamisen ja teknologian siirron edistämiseksi voidaan harjoittaa rajallista liiketaloudellista toimintaa, kunhan tämä ei vaaranna pääasiallisia toimia. Tästä toiminnasta saatavia tuloja on käytettävä organisaation tehtävien toteuttamiseen.

4. Organisaatio toimii vain rauhanomaisissa tarkoituksissa.

2 LUKU

JÄSENYYS

3 artikla

Jäsenyys ja edustaja

1. Seuraavista tahoista tai elimistä voi tulla organisaation jäseniä tai äänivallattomia tarkkailijoita:

a) unionin jäsenvaltiot;

b) assosioituneet maat;

c) muut kolmannet maat kuin assosioituneet maat;

d) hallitustenväliset järjestöt.

Jäsenten ja tarkkailijoiden hyväksymisedellytykset esitetään 4 artiklassa.

2. Organisaatiossa on oltava jäsenenä yksi jäsenvaltio ja vähintään kaksi muuta jäsenvaltiota tai assosioitunutta maata.

3. Jäsenvaltioilla tai assosioituneilla mailla yhdessä on oltava enemmistö äänioikeuksista neuvostossa.

4. Jäsentä tai tarkkailijaa voi edustaa sen itse valitsema ja omien sääntöjensä ja menettelyjensä mukaan nimittämä yksi tai useampi julkinen taho tai yksityinen taho, joka suorittaa julkisen palvelun tehtävää.

5. Organisaation jäsenet, tarkkailijat ja näitä edustavat tahot luetellaan liitteessä 7. Neuvoston puheenjohtajan tehtävänä on pitää liite 7 ajan tasalla.

4 artikla

Jäseneksi ja tarkkailijaksi ottaminen

1. Uusien jäsenten ottamista koskevat ehdot ovat seuraavat:

a) uusien jäsenien ottaminen edellyttää neuvoston hyväksyntää;

b) hakijoiden on toimitettava kirjallinen hakemus neuvoston puheenjohtajalle;

c) hakemuksessa on kuvattava, millä tavalla hakija edistää osaltaan 2 artiklassa esitettyjä organisaation tehtäviä ja toimia ja kuinka se täyttää 6 artiklassa esitetyt velvoitteet;

d) uudet jäsenet, jotka liittyvät tähän perussääntöön 12 kuukauden kuluessa sen voimaantulosta, voivat tehdä niin samoin ehdoin kuin perustajajäsenet;

e) uusien jäsenten liittymisehdoista sovitaan organisaation ja liittyjän välillä, ja ehdot hyväksyy neuvosto;

f) uusien jäsenten, jotka liittyvät organisaation jäseniksi sen jälkeen, kun tämän perussäännön voimaantulosta on kulunut yksi vuosi, on suoritettava tavanomaisen tuleviin pääomasijoituksiin, käyttökustannuksiin ja käytöstäpoistamiskustannuksiin liittyvän osuutensa lisäksi erityinen rahoitusosuus organisaatiolle jo aiheutuneista pääomakuluista.

2. Organisaatioon osallistumista toivovat 3 artiklan 1 kohdassa tarkoitetut tahot, jotka eivät vielä voi tulla jäseniksi, voivat hakea neuvostolta tarkkailijan asemaa. Tarkkailijoiden ottamista koskevat ehdot ovat seuraavat:

a) tarkkailijaksi otetaan tavallisesti kolmeksi vuodeksi; neuvosto voi poikkeuksellisessa tapauksessa jatkaa tarkkailijan asemaa tätä pidempään;

b) hakijoiden on toimitettava kirjallinen hakemus neuvostolle.

Hakemuksessa on kuvailtava, millä tavalla hakija edistää osaltaan 2 artiklassa esitettyjä organisaation tavoitteita ja toimintaa.

5 artikla

Jäsenen tai tarkkailijan eroaminen/jäsenyyden tai tarkkailijan aseman päättyminen

1. Jäsen voi erota organisaatiosta varainhoitovuoden päättyessä jätettyään erohakemuksen neuvostolle kolme vuotta ennen eroamista. Eroaminen voi tapahtua aikaisintaan 31 päivänä joulukuuta 2026.

2. Tarkkailija voi erota milloin tahansa jätettyään erohakemuksen neuvostolle kuusi kuukautta aikaisemmin.

3. Jäsenen organisaatiosta eroamisen ehdoista ja vaikutuksista ja erityisesti jäsenen osuudesta ESS:n rakennus-, käyttö- ja käytöstäpoistamiskustannuksista sekä tappioiden kattamisesta päättää neuvosto ennen jäsenen eroamisen voimaantuloa. Päätöksessä on eriteltävä jäsenen osuus käytöstäpoistamiskustannuksista.

4. Neuvosto voi lopettaa jäsenyyden tai tarkkailijan aseman, jos seuraavat edellytykset täyttyvät:

a) jäsen tai tarkkailija rikkoo vakavasti tämän perussäännön mukaisia velvoitteitaan;

b) jäsen tai tarkkailija ei ole oikaissut tällaista rikkomista kuuden kuukauden kuluessa siitä, kun se on saanut kirjallisen huomautuksen rikkomuksesta.

Ennen kuin neuvosto päättää jäsenyyden tai tarkkailijan aseman lopettamisesta, jäsenellä tai tarkkailijalla on mahdollisuus valittaa päätöksestä ja esittää perustelunsa neuvostolle.

3 LUKU

JÄSENTEN JA TARKKAILIJOIDEN OIKEUDET JA VELVOITTEET

6 artikla

Jäsenet

1. Jäsenten oikeuksia ovat

a) pääsy ESS:n tiedeyhteisöön 17 artiklassa tarkennetuin ehdoin;

b) oikeus osallistua neuvoston kokouksiin ja äänestää niissä. Jäsen ei kuitenkaan voi äänestää asiassa, joka koskee sen jäsenyyden lopettamista.

2. Perustajajäsenet sitoutuvat suorittamaan rahallisesti tai luontoissuorituksina jäljempänä mainitut osuudet rakennuskustannuksista, mukaan luettuina liitteessä 4 luetellut osuudet rakentamista edeltävään vaiheeseen ja liitteessä 5 luetellut rahalliset osuudet rakentamista edeltävään ja rakennusvaiheeseen:

Tšekin tasavalta 5,52 miljoonaa euroa Tanskan kuningaskunta 230 miljoonaa euroa Saksan liittotasavalta 202,5 miljoonaa euroa Viron tasavalta 4,61 miljoonaa euroa Ranskan tasavalta 147 miljoonaa euroa Italian tasavalta 110,6 miljoonaa euroa Unkari 17,6 miljoonaa euroa Norjan kuningaskunta 46,07 miljoonaa euroa Puolan tasavalta 33,2 miljoonaa euroa Ruotsin kuningaskunta 645 miljoonaa euroa Sveitsin valaliitto 64,5 miljoonaa euroa

Kaikki määrät ilmoitetaan vuoden 2013 tammikuun hintoina.

Muiden jäsenten kuin perustajajäsenten osuudet määräytyvät liitteessä 6 vahvistetun jäsenten osuustaulukon mukaisesti.

Rakentamista edeltävän ja rakennusvaiheen kustannukset sisältävät ESS:n rakentamisen kokonaiskustannukset liitteen 2 mukaisesti (henkilöstö, kulut, juoksevat menot, pääomakulut). Luettelo hyväksytyistä rakentamista edeltävän vaiheen luontoissuorituksista esitetään liitteessä 4. Liitteessä 2 esitetään arvio rakentamisen, käytön ja käytöstä poistamisen vuosittaisista kustannuksista.

Luontoissuorituksia koskevat perussäännöt ja periaatteet esitetään liitteessä 3.

3. Kukin jäsen

a) suorittaa osuutensa rakennuskustannuksista jaoteltuna (suunnitellut määrät ja maksuaikataulu) vuosittaisen talousarvion mukaisesti; talousarviosta päätetään 9 artiklan 10 kohdan d alakohdan mukaisesti;

b) osallistuu käyttökustannuksiin 18 artiklan ja käytöstäpoistamiskustannuksiin 19 artiklan mukaisesti;

c) nimeää soveltuvin osin yhden tai useamman 3 artiklan 4 kohdassa tarkoitetun sitä edustavan tahon ja valtuuttaa edustavan tahonsa täysin oikeuksin äänestämään kaikista neuvostossa käsiteltävistä ja esityslistalle otetuista aiheista.

4. Organisaation kaikkia resursseja, sekä rahallisia että luontoismuotoisia, käytetään yksinomaan organisaation 2 artiklan mukaisen tehtävän edistämiseen.

7 artikla

Tarkkailijat

1. Tarkkailija voi

a) osallistua neuvoston kokouksiin ilman äänioikeutta;

b) ohjata tutkimusyhteisöänsä osallistumaan ESS:n tapahtumiin, kuten kesäkouluihin, työryhmiin, konferensseihin ja koulutukseen edulliseen hintaan, jos tilaa on.

2. Kukin tarkkailija nimeää soveltuvin osin yhden tai useamman 3 artiklan 4 kohdassa tarkoitetun edustavan tahon.

4 LUKU

HALLINTO

8 artikla

Organisaation elimet

Organisaation toimielimet ovat neuvosto ja pääjohtaja.

9 artikla

Neuvosto

1. Organisaatiota hallinnoiva elin on neuvosto, johon kuuluu enintään kaksi kunkin jäsenen edustajaa. Edustajia voivat avustaa asiantuntijat.

2. Kukin jäsen päättää siitä, miten sen edustajat nimitetään ja miten heidän nimityskautensa päättyy. Kunkin jäsenen on viipymättä ilmoitettava kirjallisesti neuvoston puheenjohtajalle edustajiensa nimittämisestä ja näiden nimityskauden päättymisestä.

3. Neuvosto kokoontuu vähintään kahdesti vuodessa, ja se vastaa tämän perussäännön mukaisesti organisaation yleisestä johtamisesta ja valvonnasta tieteellisten, teknisten ja hallinnollisten asioiden osalta. Neuvosto voi antaa ohjeita pääjohtajalle.

4. Neuvoston kokoukset kutsuu koolle puheenjohtaja. Neuvosto kutsutaan koolle myös vähintään kahden jäsenen pyynnöstä.

5. Neuvosto valitsee puheenjohtajan ja varapuheenjohtajan jäsenten edustajien joukosta. Varapuheenjohtaja toimii puheenjohtajana tämän poissa ollessa ja eturistiriitatapauksessa. Puheenjohtajasta ja varapuheenjohtajasta tulee valinnan yhteydessä puolueettomia ja riippumattomia, ja he eroavat valtuuskunnistaan. Puheenjohtaja ja varapuheenjohtaja valitaan enintään kahden vuoden toimikaudeksi. Heidät voidaan valita uudelleen yhdeksi enintään kahden vuoden toimikaudeksi.

6. Neuvosto päättää työjärjestyksestään tämän perussäännön määräysten puitteissa.

7. Neuvosto voi perustaa avustavia komiteoita, jotka ovat tarpeen organisaation tehtävän suorittamiseksi. Neuvosto päättää näiden komiteoiden tehtävistä.

8. Neuvosto määrittelee ketkä ovat ylempiä johtohenkilöitä, päättää heidän nimittämisestään ja voi erottaa heidät.

9. Seuraavat seikat edellyttävät neuvoston yksimielistä hyväksyntää:

a) 2 artiklan 1 kohdassa vahvistettujen rakennuskustannusten korottaminen;

b) maksuosuuksien muuttaminen rakennus-, käyttö- ja käytöstäpoistamiskustannusten osalta;

c) ehdotukset tämän perussäännön ja sen liitteiden muuttamiseksi;

d) jäsenyyden tai tarkkailijan aseman myöntäminen ja lopettaminen.

Perussäännön muutoksiin sovelletaan asetuksen (EY) N:o 723/2009, sellaisena kuin se on muutettuna 2 päivänä joulukuuta 2013 annetulla neuvoston asetuksella (EU) N:o 1261/2013 (1), 9 artiklan 3 kohdan ja 11 artiklan säännöksiä.

10. Seuraavia seikkoja koskevat päätökset edellyttävät määräenemmistöä:

a) pääjohtajan nimittäminen ja nimityksen määräaikainen tai lopullinen purkaminen 11 artiklan mukaisesti;

b) puheenjohtajan ja varapuheenjohtajan valinta;

c) keskipitkän aikavälin (viiden vuoden) tieteellinen ohjelma;

d) vuotuiset talousarviot, viiden vuoden talousarviosuunnitelmat ja keskipitkän aikavälin (viiden vuoden) kustannusarviot;

e) vuotuisen tilinpäätöksen hyväksyminen;

f) neutronisuihkun käyttöoikeuksien myöntämismenettelyt;

g) organisaation rahoitussäännöt;

h) organisaation purkaminen;

i) merkittävät muutokset 2 artiklan 1 kohdassa tarkoitettuihin ESS:n tekniseen suunnitteluraporttiin ja kustannusselvitykseen, sanotun kuitenkaan rajoittamatta 9 kohdan a ja b alakohdan soveltamista;

j) ylempien johtohenkilöiden nimittäminen ja erottaminen;

k) neuvoa-antavan tiedekomitean (Science Advisory Committee, SAC) ja neuvoa-antavan teknisen komitean (Technical Advisory Committee, TAC) tehtävänkuvauksen ja työskentelytavan hyväksyminen.

11. Kaikki muut neuvoston päätökset edellyttävät yksinkertaista enemmistöä.

10 artikla

Äänestysmenettely

1. Ennen käyttövaiheen alkamista kukin jäsen on oikeutettu äänimäärään, joka vastaa sen 6 artiklan 2 kohdassa mainittua osuutta rakentamista edeltävän vaiheen ja rakennusvaiheen kustannuksista. Kun käyttövaihe alkaa, neuvosto muuttaa tätä äänimääräjakoa suhteessa maksuosuuksiin. Uudet tarkistukset olisi tehtävä vähintään joka viides vuosi.

2. ’Yksinkertaisella enemmistöllä’ tarkoitetaan yli 50 prosentin osuutta kokouksessa edustettuina olevien jäsenten äänistä ja sitä, että enintään puolet jäsenistä äänestää vastaan.

3. ’Määräenemmistöllä’ tarkoitetaan vähintään 67 prosentin osuutta kokouksessa edustettuina olevien jäsenten äänistä ja sitä, että enintään puolet jäsenistä äänestää vastaan.

4. ’Yksimielisellä päätöksellä’ tarkoittaan vähintään 90 prosentin osuutta kokouksessa edustettuina olevien jäsenten äänistä ja sitä, että kukaan ei äänestä vastaan.

5. Neuvoston kokous on äänivaltainen vain jos vähintään 67 prosenttia kaikista jäsenistä on edustettuna.

11 artikla

Pääjohtaja

1. Neuvosto nimittää organisaation pääjohtajan 9 artiklan 10 kohdan a alakohdan mukaisesti neuvoston hyväksymää menettelyä noudattaen. Pääjohtaja on organisaation laillinen edustaja. Pääjohtaja vastaa organisaation päivittäisestä hallinnoinnista asianmukaista huolellisuutta noudattaen ja tämän perussäännön, neuvoston ohjeiden ja päätösten sekä sovellettavien oikeudellisten vaatimusten mukaisesti.

2. Pääjohtaja valmistelee strategiset, tekniset, tieteelliset, oikeudelliset, rahoitukselliset ja hallinnolliset päätökset ja esittelee ne neuvostolle. Pääjohtaja esittää neuvostolle vuosittain toimintakertomuksen ja tarkastetun tilinpäätöksen.

3. Jos pääjohtajan vakanssi vapautuu, neuvosto voi nimittää hänen paikalleen henkilön, jonka toimivallan ja vastuut neuvosto määrittelee.

4. Pääjohtajan toimikausi on yleensä enintään viiden vuoden mittainen. Työ- tai toimeksiantosopimusten muuttaminen tai jatkaminen edellyttää neuvoston hyväksyntää.

12 artikla

Hallinto- ja rahoituskomitea, neuvoa-antava tiedekomitea ja neuvoa-antava tekninen komitea

1. Neuvosto perustaa hallinto- ja rahoituskomitean (Administrative and Finance Committee, AFC), johon kuuluu enintään kaksi kunkin jäsenen nimeämää edustajaa. Neuvosto nimittää komitean puheenjohtajan, joka on puolueeton ja riippumaton. Komitea avustaa neuvostoa kaikissa hallinnollisissa ja oikeudellisissa sekä rahoitushallintoon liittyvissä asioissa. Neuvosto hyväksyy komitean tehtävänkuvauksen ja työjärjestyksen, ja ne liitetään organisaation rahoitussääntöihin.

2. Neuvosto perustaa neuvoa-antavan tiedekomitean (Scientific Advisory Committee, SAC) ja neuvoa-antavan teknisen komitean (Technical Advisory Committee, TAC). Nämä komiteat koostuvat huipputason tutkijoista, jotka eivät ole organisaation palveluksessa tai muuten siihen välittömästi kytköksissä ja jota avustavat neuvostoa tieteellisissä (SAC) ja teknisissä (TAC) asioissa ja muissa organisaatiolle tärkeissä asioissa.

Neuvosto nimittää SAC:n ja TAC:n jäsenet ja niiden puheenjohtajat työjärjestyksensä mukaisesti. Neuvosto hyväksyy SAC:n ja TAC:n tehtävänkuvauksen ja työskentelytavan.

5 LUKU

RAPORTOINTI KOMISSIOLLE

13 artikla

Raportointi komissiolle

1. Organisaatio laatii vuosikertomuksen, joka käsittää erityisesti sen toiminnan tieteelliset, operatiiviset ja rahoitusta koskevat näkökohdat. Neuvosto hyväksyy vuosikertomuksen ja toimittaa sen komissiolle ja asianomaisille viranomaisille kuuden kuukauden kuluessa vastaavan varainhoitovuoden päättymisestä. Kertomus julkaistaan.

2. Organisaatio ilmoittaa komissiolle kaikista olosuhteista, jotka vaarantavat vakavasti sen tehtävien suorittamisen tai estävät sitä täyttämästä asetuksessa (EY) N:o 723/2009 esitettyjä vaatimuksia.

6 LUKU

TOIMINTAPERIAATTEET

14 artikla

Sopimukset kolmansien osapuolten kanssa

Organisaatio voi tarpeellisiksi katsomissaan tapauksissa tehdä sopimuksia luonnollisten tai oikeushenkilöiden kanssa. Sopimuksessa on täsmennettävä osapuolten kaikki oikeudet ja velvoitteet.

15 artikla

Hankintojen teko ja verovapautukset

1. Neuvosto vahvistaa yksityiskohtaiset säännöt hankintamenettelyille sekä kriteerit, joita organisaatio on velvollinen noudattamaan. Hankinnoissa noudatetaan avoimuuden, suhteellisuuden, vastavuoroisen tunnustamisen, yhdenvertaisen kohtelun ja syrjimättömyyden periaatteita.

2. Neuvoston direktiivin 2006/112/EY (2) 143 artiklan 1 kohdan g alakohtaan ja 151 artiklan 1 kohdan b alakohtaan perustuvat ja neuvoston täytäntöönpanoasetuksen (EU) N:o 282/2011 (3) 50 ja 51 artiklan mukaiset vapautukset arvonlisäverosta rajoitetaan sellaisiin organisaation ja sen jäsenten tekemiin hankintoihin, jotka on tarkoitettu organisaation viralliseen ja yksinomaiseen käyttöön ja jotka on tehty yksinomaan organisaation toimintaperiaatteiden mukaista voittoa tavoittelematonta toimintaa varten. Vapautukset arvonlisäverosta rajoitetaan ostoihin, joiden arvo on yli 300 euroa. Neuvoston direktiivin 2008/118/EY (4) 12 artiklaan perustuvat vapautukset valmisteverosta rajoitetaan sellaisiin organisaation tekemiin hankintoihin, jotka on tarkoitettu organisaation viralliseen ja yksinomaiseen käyttöön, jotka on tehty yksinomaan organisaation toimintaperiaatteiden mukaista voittoa tavoittelematonta toimintaa varten ja joiden arvo on yli 300 euroa.

16 artikla

Vastuu

1. Organisaatio vastaa veloistaan.

2. Jäsenten taloudellinen korvausvastuu organisaation veloista rajoittuu niiden omaan vuotuiseen rahoitusosuuteen sellaisena kuin siitä on sovittu vuotuisessa talousarviossa.

3. Organisaatio hankkii tarvittavan vakuutussuojan ESS:n rakentamiselle ja toiminnalle ominaisten riskien varalta.

17 artikla

Tieteellinen arviointi ja käyttöoikeudet

1. Organisaatio myöntää käyttöoikeuksia eurooppalaisille ja kansainvälisille tutkijoille sekä muille asiaankuuluville käyttäjille. ESS:n käyttöoikeus perustuu vertaisarviointiin, jossa kriteereinä käytetään tieteellistä huippuosaamista ja toteuttamiskelpoisuutta, ja se myönnetään neuvoston hyväksymien käyttöoikeusperiaatteiden mukaisesti. Käyttöoikeuspolitiikan on heijastettava 2 artiklan 2 kohdan a alakohdassa tarkoitettuja tehtäviä.

2. ESS on jäsenten lisäksi myös muiden käytettävissä. Sitä voivat hyödyntää sekä eurooppalaiset että kansainväliset käyttäjät neuvoston hyväksymien käyttöoikeusperiaatteiden mukaisesti.

18 artikla

Käyttö

1. Jäsenet osallistuvat organisaation käyttökustannuksiin suhteessa siihen, minkä verran ne käyttävät ESS:ää. Laitoksen käytön yleiset periaatteet ja käyttökustannusten jaottelu jäsenten kesken kirjataan neuvoston hyväksymään erilliseen menettelyasiakirjaan.

2. Neuvosto laatii ehdot, joiden avulla vältetään se, että ESS-tutkimuslaitoksen käyttömäärä jäsenen tiedeyhteisössä on pitkäaikaisesti ja merkittävästi epätasapainossa suhteessa siihen, mikä on kyseisen jäsenen maksuosuus organisaatiolle.

19 artikla

Käytöstä poistaminen

Jäsenet sitoutuvat hoitamaan organisaation kaikkien liitteessä 1 tarkoitettujen laitosten ja rakennusten purkamisen. Käytöstäpoistamiskustannukset jaetaan jäsenten kesken. Kustannukset eivät saa ylittää määrää, joka vastaa kolmea vuotuista käyttötalousarviota laskettuna viimeksi kuluneiden viiden vuoden käyttökustannusten keskiarvona. Tämän yli menevistä kustannuksista vastaa organisaation kotivaltio.

Neuvosto laatii ja hyväksyy käytöstäpoistamisohjelman, joka sisältää johdonmukaisen ja kattavan kuvauksen käytöstä poistamiseen liittyvistä menettelyistä.

20 artikla

Tiedonlevitysperiaatteet

1. Organisaation tehtävänä on tukea tutkimusta, ja pääsääntöisesti se edistää tutkimusaineiston mahdollisimman vapaata saatavuutta. Tästä periaatteesta riippumatta organisaatio edistää korkealaatuista tutkimusta ja tukee koulutustoiminnalla parhaiden käytäntöjen kulttuuria.

2. Organisaatio rohkaisee yleisesti tutkijoita saattamaan tutkimustuloksensa julkisesti saataville ja pyytää jäsenvaltioidensa tutkijoita tarjoamaan tulokset saataville organisaation nimissä.

3. Tulosten levittämisperiaatteissa kuvataan erilaiset kohderyhmät, ja organisaatio käyttää kohdeyleisöjen saavuttamiseen erilaisia kanavia, kuten verkkoportaalia, uutiskirjettä, työryhmiä ja konferensseja sekä julkaisuja ammatti- ja päivälehdistössä.

21 artikla

Immateriaalioikeudet ja tietopolitiikka

1. ’Immateriaalioikeudet’ on tulkittava 14 päivänä heinäkuuta 1967 tehdyn Maailman henkisen omaisuuden järjestön perustavan yleissopimuksen 2 artiklan mukaisesti.

2. Organisaatio omistaa kaikki ESS-tutkimuslaitoksen perustamisesta ja käytöstä syntyvät immateriaalioikeudet, joita ovat muiden muassa organisaation palveluksessa olevan henkilöstön tuottamat immateriaalioikeudet, ellei niihin sovelleta erillisiä sopimusmenettelyjä ja ellei pakottavasta lainsäädännöstä tai tämän perussäännön määräyksistä muuta johdu.

3. Yleisesti suositaan ESS:n käytön yhteydessä kerätyn tiedon vapaata saatavuutta, ja organisaation luomiin ohjelmistoihin ja tietokoneohjelmiin sovelletaan mahdollisimman laajasti avoimen lähdekoodin periaatteita.

4. Organisaatio hyväksyy oman tieto- ja immateriaalioikeuspolitiikkansa.

22 artikla

Keksinnöt

Organisaatioon sovelletaan keksintöjä koskevia voimassa olevia lakeja ja määräyksiä, ja se hyväksyy omat keksintöjä koskevat periaatteensa.

7 LUKU

RAHOITUSASIAT

23 artikla

Varainhoitovuosi

Organisaation varainhoitovuosi alkaa 1 päivänä tammikuuta ja päättyy 31 päivänä joulukuuta.

Ensimmäisenä toimintavuonna varainhoitovuosi on lyhyempi; se alkaa sinä päivänä, jolloin organisaation perustava komission täytäntöönpanopäätös tulee voimaan, ja päättyy saman vuoden joulukuun 31 päivänä.

24 artikla

Tilintarkastus ja varainhoitoa koskevat säännöt

1. Pääjohtaja toimittaa varainhoitoa koskevissa säännöissä täsmennetyt talousarvioasiakirjat tarkastettavaksi hallinto- ja rahoituskomitealle (AFC), minkä jälkeen ne toimitetaan neuvostolle AFC:n huomautuksilla ja suosituksilla varustettuina.

2. Neuvosto nimeää ulkopuoliset tilintarkastajat, joiden toimikausi on neljä vuotta ja jotka voidaan nimetä uudelleen. Tilintarkastajat suorittavat varainhoitoa koskevissa säännöissä vahvistetut tehtävät.

3. Pääjohtaja huolehtii siitä, että tilintarkastajat saavat tehtäviensä suorittamiseen tarvitsemansa tiedot ja avun.

4. Organisaation tilinpäätöksen liitteissä on oltava selvitys varainhoitovuoden talousarvio- ja varainhallinnosta.

5. Varainhoitoa koskevissa säännöissä vahvistetaan kaikki muut järjestelyt, jotka liittyvät organisaation talousarvioon, kirjanpitokäytänteisiin ja rahoitukseen, kuten tilinpäätöksen valmistelua, tallentamista, tarkastusta ja julkaisua koskevat säännöt.

8 LUKU

TOIMIAIKA, PURKAMINEN, RIITOJEN RATKAISU, PERUSTAMISTA KOSKEVAT MÄÄRÄYKSET

25 artikla

Toimiaika

Organisaatio perustetaan määräämättömäksi ajaksi.

26 artikla

Purkaminen

1. Organisaation purkamisesta päättää neuvosto 9 artiklan 10 kohdan h alakohdan mukaisesti.

2. Organisaatio ilmoittaa komissiolle päätöksestä purkaa organisaatio ilman aiheetonta viivytystä ja joka tapauksessa viimeistään kymmenen päivän kuluessa päätöksen tekemisestä.

3. Organisaation velkojen maksamisen jälkeen jäljellä olevat varat jaetaan jäsenten kesken suhteessa niiden organisaatiolle suorittamaan kumuloituneeseen vuotuiseen maksuosuuteen. Organisaation varojen huomioon ottamisen jälkeen jäljelle jäävät velat jaetaan jäsenten kesken 16 artiklan 2 kohdassa tarkoitetulla tavalla suhteessa niiden organisaatiolle suorittamaan vuotuiseen maksuosuuteen ja rajoitettuna yksittäisen jäsenen vuotuiseen rahoitusosuuteen sellaisena kuin siitä on sovittu vuotuisessa talousarviossa.

4. Organisaatio ilmoittaa komissiolle purkamismenettelyn loppuun saattamisesta ilman aiheetonta viivytystä ja joka tapauksessa kymmenen päivän kuluessa.

5. Organisaatio lakkaa olemasta päivänä, jona komissio julkaisee asiasta ilmoituksen Euroopan unionin virallisessa lehdessä.

27 artikla

Sovellettava laki

Organisaation perustamiseen ja sisäiseen toimintaan sovelletaan seuraavia lakeja ja sääntöjä:

a) unionin lainsäädäntö ja varsinkin neuvoston asetus (EY) N:o 723/2009, annettu 25 päivänä kesäkuuta 2009, eurooppalaiseen tutkimusinfrastruktuurikonsortioon (ERIC) sovellettavasta yhteisön oikeudellisesta kehyksestä;

b) sen valtion lainsäädäntö, jossa organisaation sääntömääräinen kotipaikka sijaitsee, niiden asioiden osalta, joita a alakohdassa tarkoitetut säädökset eivät sääntele tai sääntelevät vain osittain;

c) tämä perussääntö ja sen täytäntöönpanosäännöt.

28 artikla

Työllistäminen

1. Organisaatio on yhtäläiset mahdollisuudet tarjoava työnantaja. Työsopimukseen sovelletaan sen valtion lakia, jossa työntekijä tavallisesti työskentelee sopimusvelvoitteiden täyttämiseksi.

2. Kukin jäsen helpottaa kansallisen lainsäädännön vaatimuksia noudattaen lainkäyttövaltansa rajoissa organisaation tehtäviin osallistuvien jäseninä olevien maiden kansalaisten ja heidän perheenjäsentensä siirtymistä ja asumista.

29 artikla

Riitojen ratkaisu

1. Euroopan unionin tuomioistuimella on toimivalta ratkaista organisaatioon liittyvät jäsenten väliset riidat, jäsenten ja organisaation väliset riidat sekä kaikki riidat, joissa unioni on osapuolena.

2. Organisaation ja kolmansien osapuolten välisiin riitoihin sovelletaan tuomioistuinten toimivaltaa koskevaa unionin lainsäädäntöä. Niissä tapauksissa, jotka eivät kuulu unionin lainsäädännön soveltamisalaan, kyseisten riitojen ratkaisemiseen toimivaltainen tuomioistuin määräytyy sen valtion lainsäädännön mukaan, jossa organisaation sääntömääräinen kotipaikka sijaitsee.

30 artikla

Perussäännön saatavuus

Perussäätö on julkisesti saatavilla organisaation verkkosivuilla ja sääntömääräisessä kotipaikassa.

31 artikla

Perustamista koskevat määräykset

1. Isäntämaa kutsuu koolle neuvoston perustamiskokouksen mahdollisimman pian ja viimeistään 45 vuorokauden kuluttua siitä, kun komission päätös organisaation perustamisesta tulee voimaan.

2. Isäntämaa ilmoittaa perustajajäsenille mahdollisista kiireellisistä oikeustoimista, jotka on toteutettava organisaation puolesta ennen perustamiskokouksen pitämistä. Jos perustajajäsen ei esitä vastalausetta viiden työpäivän kuluessa ilmoituksen saamisesta, isäntämaan asianmukaisesti valtuuttama henkilö toteuttaa oikeustoimet.

9 LUKU

LIITTEET JA KIELET

32 artikla

Liitteet

Tässä perussäännössä on seuraavat liitteet:

1. ESS:n tekninen ja tieteellinen viitekehys

2. Kustannusarvio ja aikataulu

3. Luontoissuorituksia koskevat perussäännöt ja -periaatteet

4. Luettelo hyväksytyistä rakentamista edeltävän vaiheen luontoissuorituksista

5. Luettelo rakentamista edeltävää vaihetta ja rakennusvaihetta varten jo saaduista rahamääräisistä suorituksista

6. Osuustaulukko

7. Jäsenet, tarkkailijat ja näitä edustavat tahot

33 artikla

Kielet

Kaikki tämän perussäännön toisinnot, jotka on laadittu Euroopan unionin virallisilla kielillä, ovat todistusvoimaisia. Mikään kielitoisinnoista ei ole etusijalla.

(1) Neuvoston asetus (EU) N:o 1261/2013, annettu 2 päivänä joulukuuta 2013, Eurooppalaiseen tutkimusinfrastruktuurikonsortioon (ERIC) sovellettavasta yhteisön oikeudellisesta kehyksestä annetun asetuksen (EY) n:o 723/2009 muuttamisesta (EUVL L 326, 6.12.2013, s. 1).

(2) Neuvoston direktiivi 2006/112/EY, annettu 28 päivänä marraskuuta 2006, yhteisestä arvonlisäverojärjestelmästä (EUVL L 347, 11.12.2006, s. 1).

(3) Neuvoston täytäntöönpanoasetus (EU) N:o 282/2011, annettu 15 päivänä maaliskuuta 2011, yhteisestä arvonlisäverojärjestelmästä annetun direktiivin 2006/112/EY täytäntöönpanotoimenpiteistä (EUVL L 77, 23.3.2011, s. 1).

(4) Neuvoston direktiivi 2008/118/EY, annettu 16 päivänä joulukuuta 2008, valmisteveroja koskevasta yleisestä järjestelmästä ja direktiivin 92/12/ETY kumoamisesta (EUVL L 9, 14.1.2009, s. 12).